Мэзпэсхэм яIэпыIэгъух — Адыгэ макъ\nРедактор 11.11.2021 11.11.2021 КЪЭБАРЫКlЭХЭР\nКавказ заповедникэу гектар мин 300 фэдиз хъурэр ащ иIофышIэхэм лъэсэу къакIухьэзэ къагъэ­гъунэныр къин. Аужырэ илъэсхэм Iоф­шIэ­нымкIэ зишIуагъэ къэкIорэ фотоловушкэхэр мэз лъагъохэм ахагъэуцох.\nАхэм мэзым щыпсэурэ псэу­шъхьэхэр къаредзэх, благъэу къызакIэрыхьэхэкIэ, сурэтхэр къатырахых. Аппаратхэм Iоф зэрашIа­гъэр, щыкIагъэхэр яIэхэ хъугъэмэ гъэ къэс бжыхьэм ауплъэкIух.\nИкIыгъэ мазэм ащ фэдэ Iоф­тхьабзэхэр заповедникым икъэу­хъумакIохэм агъэцэкIагъэх. Апэ агъэуцугъагъэхэм япчъагъэ хагъэ­хъуагъ. Мы лъэхъаным аппарати 120-м ехъумэ Iоф ашIэ, IэпыIэгъу­шIухэу ахэр яIэх.\nКавказ заповедникым инаучнэ IофышIэу Сергей Трепет къызэриIуагъэмкIэ, «Лаура» зыфиIорэ къэуцупIэм къыщегъэжьагъэу къу­шъхьэу ЧIыгушъхьэ нэсыфэкIэ кIэ­хэу аппаратипшI хагъэуцуагъ, метри 100 зырыз азыфагу илъыр.\nПсэушъхьэхэм ятеплъэ, къэсы­мэджагъэхэмэ илъэс реным ахэм къаредзэ, язытет зыфэдэр специа­листхэм арагъашIэ. Мэзыкъохэр, мышъэхэр, мэзпчэнхэр, чIыкъохэр бэрэ ахэм къахэфагъэх. Алъэгъугъэр зэкIэ зэрагъэзэфэжьыщт, илъэс псаум мэзхэм ащыхъугъэм зэфэхьысыжь фашIыщт.\n— Техникэм цыхьэ фэпшIынэу щыт, инэу ишIуагъэ къытэкIы. Къы­хэкIы псэушъхьэхэм бжъакъокIэ аппаратыр агъэфыкъоу, мышъэхэм ацэхэмкIэ акъутэу, ау ащ фэдэ бэрэ хъурэп, — къэбарым къы­щыхагъэхъожьыгъ заповедникым ипресс-къулыкъу.